Ødegaard (15) tidenes yngste målscorer i Tippeligaen

43 kamper uten tap på Marienlyst

RULLER VIDERE: Gustav Wikheim og Lars Christopher Vilsvik gratulerer Peter Kovacs med en ny scoring. Strømsgodet vant sin femte strake hjemmeseier denne sesongen. (Foto: NTB SCANPIX)

Strømsgodset truer klassisk RBK-rekord

DRAMMEN (VG) (SIF - Sarpsborg 4-1) Ingen slår Strømsgodset på Marienlyst. Neste lørdag kan Godset tangere Rosenborgs hjemmerekord fra 1990-tallet.

Oppdatert 15. januar 2015

Artikkelen er over seks år gammel

Mellom 1994 og 1998 spilte Nils Arne Eggens klassiske Rosenborg-mannskap 44 kamper på rad uten tap hjemme på Lerkendal.

24. mai kommer Per Joar Hansens noe mindre hjemmesterke mannskap til Marienlyst. Da kan Ronny Deilas lag passere 44 kamper uten hjemmetap. Det siste kom mot Molde i juni 2011.

Strømsgodset leverte et strålende vorspiel for 17. maifesten foran et fullsatt stadion. Sarpsborg 08 på plass ble satt salig på plass og det tok helt av i Drammen når 15 årige Martin Ødegaard gjorde 4-0 på overtid. Han ble dermed tidenes yngste målscorer i Tippeligaen.

- Det er utrolig gøy å være en del av det laget her. Litt uvirkelig med scoring også. Jeg satt opp en vegg med Øyvind (Storflor) og bare klinte til. Utrolig morsomt, sier Ødegaard til CMore.

Stortalentet første tippeligamål kom etter en perfekt trekant med Øyvind Storflor - og en en kontrollert avslutning.

Da spilte det liten rolle at Claes Kronberg scoret Sarpsborgs trøstemål i sluttsekundene.

De flotte scoringene til Mounir Hamoud og Peter Kovacs før pause markerte tydelig at det er forskjell på Tippeligaens beste hjemmelag og svakeste bortelag.

- Det ga meg motivasjon å se det nivået Molde hadde i første omgang sist. Vi skal gjøre alt vi kan for å henge med. Vi gir oss ikke uten kamp,sier trener Ronny Deila til TV 2.

Sarpsborg skapte nesten like mye som Godset før pause, men var langt unna i selvtillit og effektivitet. Adam Larsen Kwarasey måtte trå til med et par redninger, men avslutningene til Jeremy Berthod og Claes Kronberg var ikke av toppklasse.

Det var derimot Mounir Hamouds stjernetreff etter 24 minutter. Venstrebacken med den gode høyrefoten fikk fullstendig treff på hel volley da ballen dalte ned på 17 meter:

Strak vrist og rett i motsatt kryss.

Hamoud skapte liv i et Godset-lag som ikke klarte å skape mer enn tre sjanser før pause, men måtte et kvarter senere ut med skade.

Rett etterpå var det klart for omgangen andre klasseavslutning. Øyvind Storflor tredde ballen tvers gjennom Sarpsborg-forsvaret og 36 år gamle Peter Kovacs viste at han fortsatt kan løpe.

Gjennomspillet ble ekspedert ned i nærmeste hjørne. Et flott mål og Kovacs femte denne sesongen.

Styrt av en stadig bedre Mohammed Abu var Godset-seieren aldri truet utover i 2. omgang. Først tre minuutter før slutt kom den siste scoringen. Peter Kovacs fikk straffespark i duell med Kjetil Berge, som var så uenig at han endte med gult kort.

Lars-Christopher Vilsvik hamret inn 3-0 for hjemmeheltene før Ødegaard tok over showet.

Publisert: 16.05.14 kl. 22:01 Oppdatert: 15.01.15 kl. 13:50

Les også